## Uredba o izmjenama i dopunama Uredbe o unutarnjem ustrojstvu Državne geodetske uprave

### NN 96/2006 (30.8.2006.), Uredba o izmjenama i dopunama Uredbe o unutarnjem ustrojstvu Državne geodetske uprave

# VLADA REPUBLIKE HRVATSKE

**2213**

Na temelju članka 60. stavka 1. i 2. Zakona o sustavu državne uprave (»Narodne
novine«, br. 75/93, 48/99, 15/2000, 127/2000, 59/01 i 199/03), Vlada Republike
Hrvatske je na sjednici održanoj 25. kolovoza 2006. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU DRŽAVNE GEODETSKE UPRAVE

Članak 1.

U Uredbi o unutarnjem ustrojstvu Državne geodetske uprave (»Narodne novine«, br.
114/2004 i 167/2004) članak 7. stavak 1. mijenja se i glasi:
»Sektor za pravne, računovodstvene i inspekcijske poslove obav­lja pravne
poslove, poslove upravljanja i razvoja kadrova, poslove izrade, donošenja i
provedbe programa obrazovanja, osposobljavanja i stručnog usavršavanja, opće
poslove, poslove nabave, kao i upravne i druge poslove iz djelokruga Uprave koji
nisu ovom Ured­bom stavljeni u djelokrug drugih unutarnjih ustrojstvenih
jedinica, financijsko-planske i računovodstvene poslove, te poslove geodetske
inspekcije.«
U stavku 2. točka 2.1 mijenja se i glasi:
»2.1. Odjel za pravne poslove i vođenje ljudskih potencijala«.
Naslov iznad stavka 3. i stavak 3. mijenjaju se i glase:
»2.1. Odjel za pravne poslove i vođenje ljudskih potencijala
Odjel za pravne poslove i vođenje ljudskih potencijala predlaže, koordinira,
priprema i izrađuje konačne prijedloge nacrta zakona i drugih propisa iz
djelokruga Uprave, izrađuje primjedbe i mišljenja na prijedloge zakona i drugih
propisa, prati donijete zakone i druge propise te predlaže donošenje uputa za
njihovo izvršavanje, surađuje s Državnim odvjetništvom Republike Hrvatske i
drugim državnim tijelima, priprema pravna tumačenja za ostale ustrojstvene
jedinice Uprave, u suradnji s drugim ustrojstvenim jedinicama Uprave obav­lja
poslove izrade konačnih prijedloga ugovora i sporazuma koji se sklapaju za
izvršavanje poslova iz djelokruga Uprave, obavlja pravne i administrativne
poslove po zahtjevima pravnih i fizičkih osoba za izdavanje suglasnosti za
obavljanje poslova držav­ne izmjere i katastra nekretnina, brine o upravljanju
kadrovima i njihovom razvoju, daje mišljenja o pitanjima koja se odnose na
državnu službu, priprema prijedloge planova prijma u državnu službu usklađujući
raspored državnih službenika s planovima Središnjeg državnog ureda za upravu,
sudjeluje u izradi strategija, programa i planova izobrazbe Uprave, vodi osobne
očevidnike službenika i namještenika i dostavlja nove podatke u središnji popis
državnih službenika, provodi postupak prijma u državnu službu u suradnji sa
Središnjim državnim uredom za upravu, prati i osigurava primjenu zakona i drugih
propisa iz područja radnopravnih odnosa, priprema prijedloge rješenja o prijmu i
rasporedu službenika i ostalih rješenja iz područja radnopravnih odnosa,
sudjeluje u izradi, donošenju i provedbi programa obrazovanja, osposobljavanja i
stručnog usavršavanja, prati statusna prava dužnosnika, državnih službenika i
namještenika i promicanje u službi.
U Odjelu za pravne poslove i vođenje ljudskih potencijala ustrojavaju se:
2.1.1 Odsjek za pravne poslove
2.1.2 Odsjek za vođenje ljudskih potencijala.

*2.1.1 Odsjek za pravne poslove*

Odsjek za pravne poslove sudjeluje u predlaganju, pripremanju prijedloga nacrta
zakona i drugih propisa iz djelokruga Uprave, priprema primjedbe i mišljenja na
prijedloge zakona i drugih propisa, izrađuje nacrt prijedloga uredbe o
unutarnjem ustrojstvu Uprave i Pravilnika o unutarnjem redu Uprave, prati
donijete zakone i druge propise te sudjeluje u izradi uputa za njihovo
izvršavanje, surađuje s Državnim odvjetništvom Republike Hrvatske, Središnjim
državnim uredom za upravljanje državnom imovinom i drugim državnim tijelima,
sudjeluje u pripremanju pravnih tumačenja za ostale ustrojstvene jedinice
Uprave, u suradnji s drugim ustrojstvenim jedinicama Uprave obavlja poslove
pripreme prijedloga ugovora i sporazuma koji se sklapaju za izvršavanje poslova
iz djelokruga Uprave, obavlja pravne i administrativne poslove po zahtjevima
pravnih i fizičkih osoba za izdavanje suglasnosti za obavljanje poslova državne
izmjere i katastra nekretnina. Obavlja upravne i stručne poslove te izdaje
rješenja u vezi sa statusnim pravima službenika i namještenika, postupcima zbog
povrede službene dužnosti te koordinira obavljanje kadrovskih poslova za cijelu
Upravu.

*2.1.2 Odsjek za vođenje ljudskih potencijala*

Odsjek za vođenje ljudskih potencijala obavlja stručne poslove koji se odnose na
planiranje, zapošljavanje, praćenje stanja i pred­laganje mjera za unapređenje
upravljanja kadrovima u državnoj službi; savjetovanje i usmjeravanje unutarnjih
ustrojstvenih jedinica u svezi s planiranjem i upravljanjem kadrovima; izradu
planova za zapošljavanje u državnoj službi; provođenje postupka prijma u državnu
službu; postupak odabira kandidata; vođenje osobnog očevidnika državnih
službenika i namještenika; sudjeluje u izradi nacrta prijedloga uredbe o
unutarnjem ustrojstvu Uprave i Pravilnika o unutarnjem redu Uprave, koordinira
obavljanje poslova vođenja ljudskim potencijalima za cijelu Upravu. Obavlja
poslove vezane uz provedbu i uspješnost procesa stručnog usavršavanja službenika
Uprave, izrađuje nove obrazovne metode, utvrđuje strategije obrazovanja, prati
tijek obrazovanja, poticanja znanstvenih radova i sudjelovanja u EU obrazovnim
programima, obrazovanja trenera, utvrđuje individualne potrebe za školovanjem,
obavlja koordinaciju edukacije po područnim uredima Uprave; prati primjenu
standarda opisa radnih mjesta, obavlja poslove vezane uz sustav upravljanja
radnom uspješnošću, i to njegov razvoj i održavanje, osposobljavanje čelnika u
njegovoj uporabi te nadzor u ispravnosti u njegovoj uporabi.«

Članak 2.

U članku 25. točka. 9.3.3. Ispostava – Odsjek za katastar nekret­nina Hrvatska
Kostajnica, mijenja se i glasi:
»9.3.3. Ispostava – Pododsjek za katastar nekretnina Hrvatska Kostajnica«.

Članak 3.

U članku 26. toč. 10.3.5. Ispostava – Pododsjek za katastar nekretnina Vojnić,
mijenja se i glasi:
»10.3.5. Ispostava – Odsjek za katastar nekretnina Vojnić«.

Članak 4.

U tablici s okvirnim brojem službenika i namještenika koja je sastavni dio ove
Uredbe, mijenja se broj službenika i namještenika potrebnih za obavljanje
poslova unutar pojedinih ustrojstvenih jedinica.
Nova tablica sastavni je dio nove Uredbe i ne objavljuje se u »Narodnim
novinama«.

Članak 5.

Ravnatelj će, u roku od 60 dana od dana stupanja na snagu ove Uredbe, uskladiti
Pravilnik o unutarnjem redu Državne geodetske uprave s odredbama ove Uredbe.

Članak 6.

Ova Uredba stupa na snagu danom objave u »Narodnim novinama«.

Klasa: 023-03/06-01/18
Urbroj: 5030114-06-1
Zagreb, 25. kolovoza 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 96/2006-2213
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)